CELEX: 32009D0986
Language: el
Date: 2009-12-18 00:00:00
Title: Απόφαση της Επιτροπής, της 18ης Δεκεμβρίου 2009 , σχετικά με τη σύσταση ομάδας εμπειρογνωμόνων για την παροχή τεχνικών συμβουλών για το σχέδιο προώθησης της κατανάλωσης φρούτων στα σχολεία

19.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/99
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 18ης Δεκεμβρίου 2009
   σχετικά με τη σύσταση ομάδας εμπειρογνωμόνων για την παροχή τεχνικών συμβουλών για το σχέδιο προώθησης της κατανάλωσης φρούτων στα σχολεία
   (2009/986/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Για να εξασφαλιστεί η επιτυχημένη εφαρμογή του σχεδίου προώθησης της κατανάλωσης φρούτων στα σχολεία, που προβλέπεται στον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), όπως τροποποιήθηκε με τον κανονισμό (ΕΚ) αριθ. 13/2009 (2), εφεξής καλούμενο «σχέδιο προώθησης της κατανάλωσης φρούτων στα σχολεία», η Επιτροπή πρέπει να λαμβάνει τεχνικές συμβουλές από φόρουμ εμπειρογνωμόνων με ειδικές γνώσεις σε θέματα διατροφής, επιδημιολογίας, δημόσιας υγείας και προαγωγής της υγείας, επιστημών συμπεριφοράς και κοινωνικών επιστημών και αξιολόγησης.
            
         
               (2)
            
            
               Επομένως, είναι αναγκαίο να συσταθεί ομάδα ανεξάρτητων εμπειρογνωμόνων και να καθοριστούν τα καθήκοντα και η δομή της.
            
         
               (3)
            
            
               Η ομάδα πρέπει να παρέχει στην Επιτροπή εμπειρογνωμοσύνη σε ένα ευρύ φάσμα τομέων που σχετίζονται με την εφαρμογή, την παρακολούθηση και την αξιολόγηση του σχεδίου προώθησης της κατανάλωσης φρούτων στα σχολεία. Η ομάδα εμπειρογνωμόνων πρέπει επίσης να επικουρεί την Επιτροπή στην κατάρτιση της έκθεσης που αναφέρεται στο άρθρο 184 παράγραφος 5 του κανονισμού (ΕΚ) αριθ. 1234/2007.
            
         
               (4)
            
            
               Τα μέλη της ομάδας εμπειρογνωμόνων πρέπει να διορίζονται σε προσωπική βάση και να παρέχουν ανεξάρτητες συμβουλές στην Επιτροπή. Τα μέλη της ομάδας εμπειρογνωμόνων πρέπει να έχουν συμπληρωματικό επιστημονικό υπόβαθρο καθώς και επιστημονικές και πρακτικές γνώσεις. Η σύνθεση της ομάδας εμπειρογνωμόνων πρέπει να αντικατοπτρίζει με εξισορροπημένο τρόπο τη γεωγραφική δομή της Ευρωπαϊκής Ένωσης.
            
         
               (5)
            
            
               Ο εκπρόσωπος της Επιτροπής στην ομάδα εμπειρογνωμόνων πρέπει να δύναται να καλεί εμπειρογνώμονες ή παρατηρητές με πείρα σε συγκεκριμένο τομέα για να συμμετέχουν στις εργασίες της ομάδας.
            
         
               (6)
            
            
               Πρέπει να προβλεφθούν κανόνες για τη δημοσιοποίηση των πληροφοριών από τα μέλη της ομάδας εμπειρογνωμόνων, με την επιφύλαξη των κανόνων της Επιτροπής σχετικά με την ασφάλεια, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (3).
            
         
               (7)
            
            
               Η επεξεργασία δεδομένων προσωπικού χαρακτήρα που αφορούν τα μέλη της ομάδας εμπειρογνωμόνων πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ομάδα εμπειρογνωμόνων για την παροχή τεχνικών συμβουλών για το σχέδιο προώθησης της κατανάλωσης φρούτων στα σχολεία
   Συγκροτείται ομάδα εμπειρογνωμόνων για την παροχή τεχνικών συμβουλών για το σχέδιο προώθησης της κατανάλωσης φρούτων στα σχολεία, εφεξής καλούμενη «η ομάδα εμπειρογνωμόνων».
   Άρθρο 2
   Καθήκοντα
   Η ομάδα εμπειρογνωμόνων επικουρεί την Επιτροπή στην:
   
               α)
            
            
               εφαρμογή, την παρακολούθηση και την αξιολόγηση του σχεδίου προώθησης της κατανάλωσης φρούτων στα σχολεία που προβλέπεται τον κανονισμό (ΕΚ) αριθ. 1234/2007, εφεξής καλούμενο «σχέδιο προώθησης της κατανάλωσης φρούτων στα σχολεία», με την παροχή συμβουλών·
            
         
               β)
            
            
               κατάρτιση της έκθεσης που αναφέρεται στο άρθρο 184 παράγραφος 5 του κανονισμού (ΕΚ) αριθ. 1234/2007.
            
         Άρθρο 3
   Διαβούλευση
   1.   Η Επιτροπή μπορεί να συμβουλεύεται την ομάδα για κάθε ζήτημα που συνδέεται με την εφαρμογή του σχεδίου προώθησης της κατανάλωσης φρούτων στα σχολεία.
   2.   Ο πρόεδρος της ομάδας εμπειρογνωμόνων μπορεί να προτρέπει την Επιτροπή να ζητεί τη γνώμη της ομάδας για ένα συγκεκριμένο ζήτημα.
   Άρθρο 4
   Σύνθεση – Διορισμός
   1.   Η ομάδα εμπειρογνωμόνων απαρτίζεται από δέκα μέλη. Η σύνθεση της ομάδας αντικατοπτρίζει με εξισορροπημένο τρόπο τη γεωγραφική δομή της Ευρωπαϊκής Ένωσης.
   2.   Τα μέλη της ομάδας εμπειρογνωμόνων διορίζονται από την Επιτροπή μεταξύ ειδικών:
   
               α)
            
            
               που διαθέτουν ειδικές γνώσεις σε θέματα διατροφής, επιδημιολογίας, δημόσιας υγείας και προαγωγής της υγείας, επιστημών συμπεριφοράς και κοινωνικών επιστημών καθώς και αξιολόγησης·
            
         
               β)
            
            
               που διαθέτουν το κατάλληλο επιστημονικό υπόβαθρο για την παροχή συμβουλών στην Επιτροπή σχετικά με την εφαρμογή, την παρακολούθηση και την αξιολόγηση του σχεδίου προώθησης της κατανάλωσης φρούτων στα σχολεία· και
            
         
               γ)
            
            
               οι οποίοι ανταποκρίθηκαν στη δημόσια πρόσκληση υποβολής υποψηφιοτήτων.
            
         3.   Η Επιτροπή δύναται επίσης να καταρτίσει εφεδρικό κατάλογο υποψηφίων οι οποίοι δεν κατέστη δυνατό να διοριστούν ως μόνιμα μέλη της ομάδας εμπειρογνωμόνων, αν και κατά τη διαδικασία επιλογής κρίθηκαν κατάλληλοι για μια θέση στην ομάδα εμπειρογνωμόνων. Ο κατάλογος αυτός μπορεί να χρησιμοποιηθεί για τον διορισμό αναπληρωματικών μελών της ομάδας εμπειρογνωμόνων.
   4.   Τα μέλη της ομάδας εμπειρογνωμόνων διορίζονται σε προσωπική βάση και συμβουλεύουν την Επιτροπή ανεξάρτητα από κάθε εξωτερική επιρροή.
   5.   Τα μέλη της ομάδας εμπειρογνωμόνων διορίζονται για τριετή ανανεώσιμη θητεία, η οποία δεν μπορεί να διαρκέσει περισσότερες από τρεις συνεχείς τριετίες. Τα μέλη ασκούν τα καθήκοντά τους μέχρι την αντικατάστασή τους σύμφωνα με την παράγραφο 6 ή τη λήξη της θητείας τους.
   6.   Τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας εμπειρογνωμόνων, τα οποία παραιτούνται ή τα οποία δεν πληρούν τις προϋποθέσεις που ορίζονται στην παράγραφο 4 του παρόντος άρθρου ή του άρθρου 339 της συνθήκης για τη λειτουργία της Ευρωπαϊκής Ένωσης, μπορούν να αντικατασταθούν για την υπόλοιπη περίοδο της θητείας τους.
   7.   Τα μέλη αναλαμβάνουν κάθε έτος ενυπόγραφα την υποχρέωση να ενεργούν προς το δημόσιο συμφέρον και υποβάλλουν δήλωση σχετικά με την ύπαρξη ή όχι συμφέροντος που, ενδεχομένως, θα αμφισβητούσε την αντικειμενικότητά τους. Τα μέλη δηλώνουν, επίσης, σε κάθε συνεδρίαση οποιαδήποτε ιδιαίτερα συμφέροντα θα μπορούσαν να θεωρηθούν ότι θίγουν την ανεξαρτησία τους σε σχέση με τα θέματα της ημερήσιας διάταξης.
   8.   Τα ονόματα των μελών και εκείνα που περιλαμβάνονται στον κατάλογο που αναφέρεται στην παράγραφο 3 δημοσιεύονται στον δικτυακό τόπο της Γενικής Διεύθυνσης Γεωργίας και Αγροτικής Ανάπτυξης και στο μητρώο ομάδων εμπειρογνωμόνων. Τα ονόματα αυτά συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
   Άρθρο 5
   Λειτουργία
   1.   Η ομάδα εμπειρογνωμόνων εκλέγει έναν πρόεδρο και δύο αντιπροέδρους μεταξύ των μελών της με απλή πλειοψηφία.
   2.   Ένας εκπρόσωπος της Επιτροπής δύναται να παρίσταται στις συνεδριάσεις της ομάδας εμπειρογνωμόνων και να καλεί εμπειρογνώμονες ή παρατηρητές με συγκεκριμένη ειδίκευση σε ένα θέμα της ημερήσιας διάταξης της ομάδας εμπειρογνωμόνων για να συμμετέχουν στις εργασίες της ομάδας.
   3.   Οι πληροφορίες που αποκτώνται από τη συμμετοχή στις εργασίες της ομάδας δεν μπορούν να δημοσιοποιηθούν εφόσον, κατά τη γνώμη της Επιτροπής, οι εν λόγω πληροφορίες αφορούν θέματα εμπιστευτικού χαρακτήρα.
   4.   Η ομάδα συνεδριάζει κατά κανόνα σε χώρο της Επιτροπής σύμφωνα με τις διαδικασίες και το χρονοδιάγραμμα που έχει ορίσει. Η Επιτροπή παρέχει υπηρεσίες γραμματείας. Στις συνεδριάσεις της ομάδας δύνανται να παρίστανται και άλλοι υπάλληλοι της Επιτροπής για τους οποίους παρουσιάζουν ενδιαφέρον οι σχετικές εργασίες.
   5.   Η ομάδα εμπειρογνωμόνων καταρτίζει τον εσωτερικό κανονισμό της με βάση τους πρότυπους διαδικαστικούς κανόνες που θεσπίσθηκαν από την Επιτροπή (5), με απλή πλειοψηφία.
   6.   Η Επιτροπή μπορεί να δημοσιεύει στο Διαδίκτυο, στην αυθεντική γλώσσα του σχετικού εγγράφου, την ημερήσια διάταξη, τα πρακτικά, περιλήψεις, συμπεράσματα ή επιμέρους συμπεράσματα ή έγγραφα εργασίας της ομάδας.
   Άρθρο 6
   Δαπάνες συνεδριάσεων
   1.   Η Επιτροπή επιστρέφει τα έξοδα ταξιδίου και, κατά περίπτωση, διαμονής των μελών και των εμπειρογνωμόνων που συνδέονται με τις δραστηριότητες της ομάδας, σύμφωνα με τους κανόνες της Επιτροπής για την αποζημίωση των εξωτερικών εμπειρογνωμόνων.
   2.   Τα μέλη, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν.
   3.   Τα έξοδα συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 18 Δεκεμβρίου 2009.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 5 της 9.1.2009, σ. 1.
   
      (3)  ΕΕ L 317 της 3.12.2001, σ. 1.
   
      (4)  ΕΕ L 8 της 12.1.2001, σ. 1.
   
      (5)  Παράρτημα ΙΙΙ του εγγράφου SEC(2005) 1004 της 27.7.2005.